ΨΗΦΙΣΜΑ(1)

για τον κύκλο διαπραγματεύσεων της χιλιετίας του ΠΟΕ

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- υπενθυμίζοντας τα προηγούμενα ψηφίσματά της για τον ΠΟΕ,

Α. έχοντας υπόψη ότι η Σύμβαση της Λομέ αποσκοπεί, σε εμπορικό επίπεδο, να στηρίξει τις συναλλαγές μεταξύ των χωρών ΑΚΕ και της Κοινότητας, λαμβάνοντας υπόψη τα αντίστοιχα επίπεδα ανάπτυξης τους, καθώς και τα επίπεδα ανάπτυξης μεταξύ των ίδιων των κρατών ΑΚΕ,

Β. έχοντας υπόψη ότι η επόμενη σύμβαση της Λομέ θα πρέπει να λάβει πλήρως υπόψη ότι χρειάζεται να υποστηριχθεί η απελευθέρωση των συναλλαγών μεταξύ Βορρά και Νότου και να βοηθηθούν οι χώρες ΑΚΕ να αντιμετωπίσουν το διεθνή ανταγωνισμό,

Γ. εκτιμώντας ότι η οικονομία της ελεύθερης αγοράς έχει ως βασικό στόχο να εξαλείψει οριστικά τη φτώχεια,

Δ. έχοντας υπόψη ότι το άνοιγμα προς τις εξωτερικές αγορές μπορεί να διαδραματίσει σημαντικό ρόλο στην εξέλιξη της ανάπτυξης,

Ε. έχοντας υπόψη ότι, σύμφωνα με τη Διεθνή Τράπεζα, η κατάργηση των χρηματοδοτήσεων στην εξαγωγή γεωργικών προϊόντων και μία ισχυρή μείωση των τιμών στην εισαγωγή θα ωφελήσουν τις περισσότερες αναπτυγμένες χώρες,

ΣΤ. έχοντας υπόψη ότι τα κράτη ΑΚΕ είναι, με ελάχιστες εξαιρέσεις, κατ'εξοχήν χώρες που εισάγουν προϊόντα διατροφής, αναπτυσσόμενες χώρες, κράτη λιγότερο αναπτυγμένα, μεσόγεια ή απομονωμένα κράτη τα οποία αντιμετωπίζουν ιδιαίτερες οικονομικές ή κοινωνικές δυσκολίες και δεν μπορούν να υπολογίζουν για την κοινωνικοοικονομική ανάπτυξή τους παρά μόνο σε μία περιορισμένη γκάμα προϊόντων,

Ζ. έχοντας υπόψη ότι μία πτώση των εμπορικών φραγμών θα μπορούσε να συμβαδίσει ευρέως με μία ανάπτυξη των συναλλαγών Νότου-Νότου,

Η. έχοντας υπόψη ότι μία πτώση των εμπορικών φραγμών θα μπορούσε να συμβάλει επίσης στην καταπολέμηση της διαφθοράς και να ενισχύσει την ορθή διακυβέρνηση,

Θ. έχοντας υπόψη ότι οι εμπορικές προτιμήσεις δεν αρκούν από μόνες τους για να ενισχύσουν τον όγκο συναλλαγών των χωρών ΑΚΕ,

Ι. εκφράζοντας φόβους ότι μία τυφλή εφαρμογή των κανόνων και των υποχρεώσεων του ΠΟΕ θα επηρεάσει σοβαρά τις οικονομίες των χωρών ΑΚΕ,

ΙΑ. έχοντας υπόψη τα μειονεκτήματα της πλειοψηφίας των χωρών ΑΚΕ είναι οι έντονες οικονομικές διακυμάνσεις, τα λιγότερο ανθεκτικά συστήματα κοινωνικής ασφάλισης και οι πιο ευαίσθητοι χρηματοοικονομικοί τομείς και ότι επιβάλλεται η μελλοντική απελευθέρωση να διεξαχθεί στην προοπτική ενίσχυσης των τομέων αυτών και όχι εξασθένισης τους,

1. πιστεύει ότι οι αναπτυσσόμενες χώρες θα κερδίσουν τα πάντα αν συνεχιστεί η προοδευτική απελευθέρωση των εμπορικών συναλλαγών γεωργικών προϊόντων, κατασκευαστικών αγαθών και υπηρεσιών·

2. εκτιμά ότι το άνοιγμα προς τις εξωτερικές αγορές μπορεί να διαδραματίσει κεντρικό ρόλο στην ανάπτυξη των χωρών ΑΚΕ και καλεί την Επιτροπή και το Συμβούλιο ΑΚΕ-ΕΕ να εισάγουν στη νέα Σύμβαση της Λομέ διατάξεις που αποσκοπούν να ενισχύσουν τις οικονομίες ΑΚΕ καθώς και την ανταγωνιστικότητά τους στην παγκόσμια αγορά·

3. υπογραμμίζει τη σημασία έγκρισης μίας ευέλικτης και ανοικτής θέσης στο πλαίσιο του ΠΟΕ με σκοπό να εξεταστούν λεπτομερώς τα προβλήματα εφαρμογής στα οποία προσκρούουν οι διάφορες χώρες προκειμένου να εξευρεθούν κατάλληλες και ικανοποιητικές λύσεις όσον αφορά τις προοπτικές ανάπτυξης των κρατών ΑΚΕ·

4. καλεί την Επιτροπή και την ΕΕ να ενεργήσουν προκειμένου ο επόμενος κύκλος του ΠΟΕ να συμπεριλάβει υποχρεωτικές δεσμεύσεις ώστε να εφαρμοστεί ορθά η απόφαση του Μαρακές για τις λιγότερο αναπτυγμένες χώρες (ΛΑΧ) και τις αναπτυσσόμενες χώρες που εισάγουν κατ'εξοχήν προϊόντα διατροφής και οι διεθνείς οργανισμοί να προσφέρουν μία τεχνική και οικονομική βοήθεια προκειμένου να βελτιώσουν τη γεωργική παραγωγικότητα·

5. καλεί το Συμβούλιο να προσαρμόσει τη σημερινή κοινή γεωργική πολιτική ώστε να καταστήσει την ευρωπαϊκή αγορά πιο προσιτή στα προϊόντα ΑΚΕ·

6. απευθύνει έκκληση προς την Επιτροπή και τις κυβερνήσεις ΑΚΕ να τονίσουν ιδιαιτέρως το ρόλο που πρέπει να εκπληρώσουν στη διαδικασία απελευθέρωσης των εμπορικών συναλλαγών οι μικρές ιδιωτικές εταιρείες, οι ιδιώτες επενδυτές και οι φορείς της κοινωνίας των πολιτών και να επεξεργαστούν και να θέσουν σε εφαρμογή ειδικά βοηθητικά προγράμματα·

7. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή και στον ΠΟΕ.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).